b'\n_START_ARTICLE_\nIn\xc4\x8dun\n_START_SECTION_\nOpis\n_START_PARAGRAPH_\nIn\xc4\x8dun je majhna pela\xc5\xa1ka riba, ki \xc5\xbeivi v jatah. Zna\xc4\x8dilno za te ribe je, da imajo spodnjo \xc4\x8deljust mnogo kraj\xc5\xa1o od zgornje._NEWLINE_Na prvi pogled je in\xc4\x8dun podoben sardeli, od katere pa je bistveno vitkej\xc5\xa1i, nekoliko kraj\xc5\xa1i, ima bolj za\xc5\xa1iljeno glavo in ve\xc4\x8dje o\xc4\x8di. Hrbet in boki in\xc4\x8duna so zelenkasto modre barve, trebuh pa je svetlej\xc5\xa1i. \xc5\xbdivi do globin do 400 m, dose\xc5\xbee pa lahko do 20 cm. Hrani se s planktonom, sam pa je hrana ve\xc4\x8dini ve\xc4\x8djih plenilskih rib. Dose\xc5\xbee starost do 3 let. Uvr\xc5\xa1\xc4\x8da se med "plave" ribe.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nIn\xc4\x8dun je raz\xc5\xa1irjen po vzhodnem Atlantiku, od ju\xc5\xbenih obal Norve\xc5\xa1ke, pa vse do juga Afrike. Raz\xc5\xa1irjen je tudi po celem Sredozemskem morju ter Jadranskem morju. Ujeli so jih tudi v Baltskem morju._NEWLINE_In\xc4\x8dun je gospodarsko izjemno pomembna riba, lovijo pa ga s plavajo\xc4\x8dimi mre\xc5\xbeami skupaj s sardelami in drugimi jatami pela\xc5\xa1kih rib._NEWLINE_Velja za izjemno okusno ribo, ki jo lahko pripravimo na veliko razli\xc4\x8dnih na\xc4\x8dinov. Najbolj priljubljeno je vlaganje in\xc4\x8dunov v sol.'